
R A P O R T    D E    S P E C I A L I T A T E
La proiectul de hotărâre privind aprobarea documentației tehnico-economice (faza DALI) cu indicatorii tehnico-economici, a cheltuielilor aferente și a modelului contractului de mandat pentru obiectivul de investiții „Îmbunătățirea eficienței energetice în clădiri rezidențiale din Municipiul Câmpulung Moldovenesc”, în vederea finanțării în cadrul în cadrul Programului Regional Nord-Est 2021–2027, Prioritatea 3 -      O regiune durabilă, mai prietenoasă cu mediul, Apelul de proiecte PR/NE/2026/3/RSO2.1/1/Eficienta energetica Clădiri rezidențiale MRJ+M
INIŢIATOR PROIECT DE HOTÃRÂRE: Primar, Negură Mihăiţă
Direcția tehnică și urbanism din cadrul Primăriei Municipiului Câmpulung Moldovenesc, la proiectul de hotărâre, precizăm următoarele:
Îmbunătățirea eficienței energetice a clădirilor rezidențiale colective constituie una dintre necesitățile identificate la nivelul municipiului Câmpulung Moldovenesc, în contextul vechimii fondului construit, al performanțelor energetice reduse ale unor imobile și al costurilor ridicate suportate de populație pentru asigurarea confortului termic.

O parte importantă a clădirilor de locuințe colective existente pe raza municipiului a fost realizată într-o perioadă în care cerințele privind izolarea termică și eficiența energetică erau diferite de cele aplicabile în prezent. În lipsa unor intervenții integrate de reabilitare, aceste clădiri înregistrează pierderi semnificative de energie, cu efecte asupra costurilor de întreținere, confortului locatarilor și impactului asupra mediului.

În anii anteriori, Municipiul Câmpulung Moldovenesc a inițiat demersuri pentru pregătirea unor proiecte de creștere a eficienței energetice a clădirilor rezidențiale colective. În acest sens, au fost elaborate documentații tehnice, inclusiv expertize tehnice și audituri energetice, și au fost întreprinse demersuri pentru obținerea finanțării prin Planul Național de Redresare și Reziliență (PNRR). Proiectele respective nu au beneficiat însă de finanțare, menținându-se necesitatea realizării intervențiilor de reabilitare energetică.

O nouă oportunitate de finanțare a fost identificată prin Programul Regional Nord-Est 2021–2027, Prioritatea 3 – „Nord-Est – O regiune durabilă, mai prietenoasă cu mediul”, Obiectivul specific RSO2.1 – „Promovarea măsurilor de eficiență energetică și reducerea emisiilor de gaze cu efect de seră”, în cadrul apelului de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M.

Apelul de proiecte este de tip necompetitiv, fiind destinat municipiilor și municipiilor reședință de județ din Regiunea de Dezvoltare Nord-Est. Potrivit Ghidului solicitantului, Municipiului Câmpulung Moldovenesc îi este atribuită o alocare financiară orientativă de 682.740 euro, reprezentând fonduri FEDR și contribuție națională, în condițiile și limitele stabilite prin documentația apelului.

În vederea valorificării acestei oportunități de finanțare, au fost analizate condițiile de eligibilitate prevăzute de Ghidul solicitantului, caracteristicile fondului construit rezidențial, necesitatea intervențiilor, documentațiile tehnice disponibile și posibilitatea pregătirii unui proiect care să răspundă obiectivelor programului.

În urma acestor demersuri, a fost identificat imobilul Bloc Turn, situat în str. Dimitrie Cantemir nr. 6, construit în anul 1974, cu regim de înălțime subsol tehnic, parter, 10 etaje și etaj tehnic retras, cuprinzând 40 de apartamente și spații comerciale la parter.

Alegerea acestui imobil a avut în vedere vechimea construcției, performanța energetică redusă, necesitatea realizării unor intervenții integrate de reabilitare, potențialul de reducere a consumurilor energetice, precum și posibilitatea îndeplinirii condițiilor tehnice și administrative necesare accesării finanțării.

În procesul de pregătire a investiției au fost purtate discuții și organizate întâlniri cu reprezentanții Asociației de Proprietari Dimitrie Cantemir nr. 6, în cadrul cărora au fost prezentate oportunitatea de finanțare, principalele intervenții propuse, condițiile de participare la proiect și obligațiile care revin proprietarilor. Totodată, au fost inițiate demersurile necesare pentru obținerea acordurilor proprietarilor și îndeplinirea cerințelor prevăzute de Ghidul solicitantului, inclusiv în ceea ce privește relația contractuală dintre municipiu și asociația de proprietari.

În urma analizării condițiilor de eligibilitate și a identificării imobilului propus pentru finanțare, au fost întreprinse demersurile necesare pentru actualizarea documentațiilor tehnice existente și elaborarea documentației tehnico-economice aferente investiției, în conformitate cu cerințele apelului de proiecte.

Documentația de avizare a lucrărilor de intervenții (D.A.L.I.), elaborată de S.C. EVOPLAN DESIGN S.R.L., stabilește soluțiile tehnice necesare pentru îmbunătățirea performanței energetice a clădirii, având la bază concluziile expertizei tehnice și ale auditului energetic.

Investiția propusă cuprinde lucrări de îmbunătățire a izolației termice a anvelopei clădirii, înlocuirea tâmplăriei exterioare, intervenții asupra terasei, modernizarea instalațiilor și a iluminatului aferent spațiilor comune, instalarea unor sisteme de producere a energiei electrice din surse regenerabile, inclusiv panouri fotovoltaice și sistem de stocare a energiei, precum și realizarea celorlalte lucrări necesare pentru implementarea soluției tehnice recomandate.

Investiția vizează componenta rezidențială a imobilului și elementele comune aferente acesteia, fără includerea spațiilor comerciale situate la parterul clădirii în lucrările propuse spre finanțare, în conformitate cu condițiile de eligibilitate stabilite prin Ghidul solicitantului.

Conform auditului energetic, pentru scenariul recomandat, clasa energetică a clădirii se îmbunătățește de la D la B, consumul specific de energie primară se reduce de la 297,40 kWh/m²/an la 99,70 kWh/m²/an, reprezentând o reducere de aproximativ 66,48%, iar consumul anual total de energie primară scade de la 647.142,40 kWh/an la 216.947,20 kWh/an. Totodată, consumul final de energie pentru încălzire se reduce de la 224,20 kWh/m²/an la 56,90 kWh/m²/an, reprezentând o diminuare de aproximativ 74,62%.

Prin realizarea investiției se urmărește reducerea consumurilor energetice și a emisiilor de gaze cu efect de seră, diminuarea cheltuielilor de întreținere suportate de proprietari, îmbunătățirea confortului termic și a condițiilor de locuire, precum și creșterea duratei de utilizare a clădirii.

Potrivit documentației tehnico-economice elaborate, valoarea totală a investiției este în cuantum de 4.042.065,38 lei, inclusiv TVA, din care C+M de 2.287.051,79 lei, inclusiv TVA. Valoarea cheltuielilor neeligibile este estimată la 438.651,98 lei cu TVA. Aceste valori reprezintă sunt estimate. În urma procedurilor de achiziție va rezulta valoarea finală a investiției.
Finanțarea cheltuielilor eligibile se propune a fi asigurată prin Programul Regional Nord-Est 2021–2027, în condițiile și limitele stabilite prin Ghidul solicitantului și contractul de finanțare.

Din bugetul local al Municipiului Câmpulung Moldovenesc se vor asigura contribuția proprie aferentă cheltuielilor eligibile, cheltuielile neeligibile ale proiectului, precum și eventualele cheltuieli suplimentare necesare implementării investiției, în condițiile legii și ale contractului de finanțare.

Totodată, prin prezentul proiect de hotărâre se propune aprobarea modelului contractului de mandat ce urmează a fi încheiat între Municipiul Câmpulung Moldovenesc și Asociația de Proprietari Dimitrie Cantemir nr. 6, în conformitate cu prevederile Ghidului solicitantului, în vederea stabilirii drepturilor și obligațiilor părților pentru pregătirea și implementarea investiției.

Având în vedere necesitatea îmbunătățirii eficienței energetice a fondului construit rezidențial, oportunitatea accesării fondurilor europene disponibile, rezultatele estimate prin documentația tehnico-economică, precum și beneficiile investiției pentru proprietarii și locatarii imobilului, considerăm oportună și justificată promovarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”.
Argumentele aduse de inițiator sunt reale și pertinente.
Având în vedere cele de mai sus, proiectul de hotărâre este oportun, legal și necesar.

